Vermoorde al in 2016 as 'huurmoordenaar' beskryf | Netwerk24
Vermoorde al in 2016 as 'huurmoordenaar' beskryf
Deur Maygene de Wee 12 Oktober 2018 17:44
'n Vermeende huurmoordenaar wat twee weke gelede in Belhar doodgeskiet is, glo in opdrag van die vermeende bendebaas Colin Booysen (51), is reeds in 2016 deur die polisie as 'n huurmoordenaar beskryf.
Adrian Pieters was net 19 jaar oud toe hy in Januarie 2016 deur kol. Eddie Clark in die landdroshof in Bellville as 'n huurmoordenaar vir die Sexy Boys van Belhar beskryf is.
Adrian Pieters met 'n Uzzi-vuurwapen.
Pieters het destyds ontken hy is 'n lid van die Sexy Boys, maar het erken hy is 'n lid van die 26's-tronkbende.
Pieters was volgens die 2016-hofsaak 'n lid van die Okka Boys. Die Okka Boys het glo 'n noue verbintenis met die Sexy Boys wat na bewering deur Booysen en sy ouer broer, Jerome (Donkie) Booysen, gelei word.
Booysen, Calvin Abels en Vuyosani Mcingwane het verlede Vrydag in die landdroshof in Bellville, Kaapstad, verskyn in verband met die moord op Pieters.
Dié saak is herhaaldelik uitgestel sodat 'n gevangenis gevind kon word wat al drie mans sal toelaat, terwyl hul regspan gedurig kapsie gemaak het teen gevangenisse wat die staat voorgestel het. Uiteindelik het die staat gereël dat die mans in die Drakenstein-, Malmesbury- en Goodwood-gevangenis aangehou sal word.